સોશિયલ મિડિયા એ બેધારી તલવાર જેવું છે. તેનો સદુપયોગ પણ કરી શકાય અને દુરુપયોગ પણ કરી શકાય. પરંતુ ઘણી વાર તેના લીધે લોકોમાં નિરાશા પણ જોવા મળે છે. આથી સોશિયલ મિડિયાને તમારા ફાયદામાં કેવી રીતે વાપરી શકાય તે ધ્યાનમાં રાખવું જરૂરી છે. હવે ગુજરાત વિધાનસભાની ચૂંટણીની તારીખોની જાહેરાત થઈ ચુકી છે. આ વખતની ચૂંટણીમાં સોશિયલ મિડિયા વૉર જામશે, જેમાં પણ કેટલીક સાવધાની રાખવાની જરૂર છે. દરેક પક્ષો સોશિયલ મિડિયાનો સહારો લેશે, અને ચૂંટણી જંગને વધુ મજબૂત રીતે લડશે. ફેસબુક પર તમે તમારી રીતે સ્વતંત્ર પૉસ્ટ લખતા હો તો લખતી વખતે એકએક શબ્દ કાળજીપૂર્વક પસંદ કરો. ભાષાશુદ્ધિ મહત્ત્વની છે. ળના બદલે ડ જેવી ઘણી ભૂલો થતી હોય છે. ગુજરાતીમાં ળના બદલે ડ લખવાથી અર્થ બદલાઈ જતો હોય છે. પાળવું એટલે પ્રાણી પાળવા. તેમને વહાલથી ઉછેરવા. પાડવા એટલે એક ચીજ જ્યાં હોય ત્યાંથી તેને નીચે પાડીએ તે પાડવું કહેવાય. તમે ગુજરાતીમાં લખો કે અંગ્રેજીમાં, કી બૉર્ડમાં પ્રિડિક્ટિવ, ઑટો કરેક્શનના વિકલ્પો ઑન હોય તો લખીને એક વાર વાંચી લો કે ફૉને પોતાની રીતે ખોટું ટાઇપ નથી કરી નાખ્યું ને. દા.ત. તમે નરેન્દ્ર પટેલ લખવા માગતા હો પણ નરેન્દ્ર મોદી આવી જાય તેવું બને. ઉપરાંત ગૂગલના ઇનપૂટ ટૂલમાં ટાઇપ કરતા હો તો ધ્યાન રાખો કે તેમાં અંગ્રેજીમાં સ્પેલિંગ લખતાં નીચે વિકલ્પો આવતા હોય છે. કેટલીક વાર તે પોતાની મેળે પણ ધારી લે છે. તમે નરેન્દ્ર લખવા માગતા હો પણ નરેન્ડ્ર ટાઇપ થઈ જાય કારણકે અંગ્રેજીમાં ડી માટે ગુજરાતીમાં દ અને ડ બંને છે. આ જ રીતે dhનો ઢ અને ધ બંને લઈ લેતા હોય છે.